HOTPOT จ่อเพิ่มทุน 81.2 ล้านหุ้น ขาย RO – PP ดันทุนจะทะเบียนใหม่เป็น 121.80 ลบ.
HOTPOT จ่อเพิ่มทุน 81.2 ล้านหุ้น ขาย RO - PP ส่งผลให้มีทุนจดทะเบียนใหม่ 121.80 ลบ. จากเดิม 101.50 ล้านบาท เตรียมออกหุ้นกู้ 500 ลบ. ใช้เสริมสภาพคล่อง พร้อมเพิ่มวงเงินออกตั๋วแลกเงินระยะสั้นเป็น 200 ลบ.
22 ก.พ. 2560

บริษัท ฮอท พอท จำกัด (มหาชน) หรือ HOTPOT ระบุว่า ที่ประชุมคณะกรรมการบริษัทเมื่อวานนี้ (21 ก.พ.) อนุมัติการลดทุนจดทะเบียน โดยการตัดหุ้นที่ยังไม่ได้จำหน่ายออก หลังจากนั้นให้เพิ่มทุนจดทะเบียนเป็น 121.8 ล้านบาท จากเดิมที่ 101.5 ล้านบาท โดยออกหุ้นใหม่ 81.2 ล้านหุ้น พาร์หุ้นละ 0.25 บาท จัดสรรไม่เกิน 40.6 ล้านหุ้น เสนอขายแก่ผู้ถือหุ้นเดิมตามสัดส่วนการถือหุ้น (RO) และจัดสรรไม่เกิน 40.6 ล้านหุ้น เสนอขายให้แก่บุคคลในวงจำกัด (PP) ซึ่งได้มอบหมายให้คณะกรรมการบริษัทพิจารณารายละเอียดการเสนอขายต่อไป
นอกจากนี้คณะกรรมการบริษัทยังอนุมัติการออกและเสนอขายหุ้นกู้ อายุไม่เกิน 4 ปี วงเงินไม่เกิน 500 ล้านบาท เพื่อเสริมสภาพคล่อง หรือขยายกิจการ  และอนุมัติเพิ่มวงเงินการออกและเสนอขายตั๋วแลกเงินระยะสั้น อายุไม่เกิน 270 วัน  จำนวน 110 ล้านบาท จาก 90 ล้านบาท เป็น 200 ล้านบาท       